user
(a) Kodi kuwerenga Baibulo kungatithandize bwanji kuti tizidalira kwambiri Mulungu? Perekani chitsanzo. (b) Kodi kuganizira kwambiri lemba la chaka cha 2019 kungatithandize bwanji?
assistant
Tikamamudziwa bwino Yehova m’pamene timayamba kumudalira kwambiri. Njira imodzi yokha yotithandiza kumudziwa bwino ndi kuwerenga Baibulo mosamala kenako n’kuganizira kwambiri zimene tawerengazo. M’Baibulo muli nkhani zosonyeza mmene Yehova anatetezera anthu ake m’mbuyomu. Nkhani zoterezi zimatitsimikizira kuti ifenso sangatisiye.

Yesaya anagwiritsa ntchito mawu abwino kwambiri pofotokoza mmene Yehova amatitetezera. Iye anayerekezera Yehova ndi m’busa ndipo atumiki ake anawayerekezera ndi ana a nkhosa. Pofotokoza za Yehova, Yesaya analemba kuti: “Adzasonkhanitsa pamodzi ana a nkhosa ndi dzanja lake, ndipo adzawanyamulira pachifuwa pake.” (Yes. 40:11) Tikazindikira kuti dzanja lamphamvu la Yehova likutiteteza sitichita mantha ngakhale pang’ono. Pofuna kutithandiza kuti tisamade nkhawa ndi mavuto amene tingakumane nawo, kapolo wokhulupirika ndi wanzeru wasankha lemba la Yesaya 41:10 kuti likhale lemba la chaka cha 2019. Lembali limati: “Usayang’ane uku ndi uku mwamantha, pakuti ine ndine Mulungu wako.” Muziganizira kwambiri mawu olimbikitsawa. Adzakuthandizani kwambiri mukadzakumana ndi mavuto m’tsogolomu.